ทริสห่วง‘บางจาก’เจ็บหนัก
ทริส ห่วงบางจากเสียหายหนัก มองแนวโน้มอันดับเครดิตเป็นลบ ขู่ลดเกรดหากกระทบกับผลงานโดยรวม
7 ก.ค. 2555

ทริส ห่วงบางจากเสียหายหนัก มองแนวโน้มอันดับเครดิตเป็นลบ ขู่ลดเกรดหากกระทบกับผลงานโดยรวม
บริษัท ทริส เรทติ้ง ประกาศ “เครดิตพินิจ” แนวโน้ม “ลบ” ให้แก่อันดับเครดิตองค์กรและหุ้นกู้ไม่มีประกันของบริษัท บางจากปิโตรเลียม (BCP) สืบเนื่องจากเหตุการณ์เพลิงไหม้ในโรงกลั่นน้ำมันของบริษัท ซึ่งตั้งอยู่ที่ซอยสุขุมวิท 64 กรุงเทพมหานคร 
ทั้งนี้ ทริส เรทติ้ง จะปลดเครดิตพินิจและประกาศผลอันดับเครดิตของบริษัท เมื่อทริสเรทติ้งได้ทำการประเมินผลกระทบจากเหตุเพลิงไหม้อย่างครบถ้วนแล้ว 
สำหรับอันดับเครดิตของบริษัทจะไม่เปลี่ยนแปลง หากโรงกลั่นน้ำมันของบริษัทสามารถกลับมาดำเนินการได้ในเวลาไม่นาน และหากความเสียหายที่เกิดขึ้นได้รับการชดเชยโดยบริษัทประกันภัย ในทางตรงกันข้ามอันดับเครดิตอาจถูกปรับลดลง หากโรงกลั่นน้ำมันได้รับความเสียหายอย่างมากจนส่งผลกระทบต่อการดำเนินงานโดยรวม
เมื่อวันที่ 4 ก.ค.ที่ผ่านมา เกิดเหตุการณ์เพลิงไหม้ที่หอแยกน้ำมันก๊าดในหน่วยกลั่นน้ำมันดิบขนาด 8 หมื่นบาร์เรลต่อวัน หรือคิดเป็น 66.7% ของกำลังการกลั่นน้ำมันดิบทั้งหมดของบริษัทที่ 1.2 แสนบาร์เรลต่อวัน หลังเหตุเพลิงไหม้ โรงกลั่นน้ำมันของบริษัทจะหยุดดำเนินการนานประมาณ 7 วัน 
ขณะที่หน่วยกลั่นน้ำมันดิบที่ถูกเพลิงไหม้ คาดว่าจะหยุดดำเนินการอย่างน้อย 30 วัน เพื่อตรวจสอบหาสาเหตุและประเมินความเสียหายที่เกิดขึ้น สำหรับการซ่อมแซมหน่วยกลั่นนี้ คาดว่าจะใช้เวลาประมาณ 3 เดือน
ด้านราคาหุ้น BCP ปรับตัวลงแรงต่อ ปิดที่ระดับ 22.10 บาท รูดลง 0.50 บาท หรือ 2.21% มูลค่าการซื้อขายมากถึง 279 ล้านบาท นอกจากมีแรงขายหุ้นตามความกังวลที่มากขึ้น หลังบริษัทคาดว่าจะซ่อมแซมนาน 3 เดือนแล้ว ยังเป็นการปรับตัวลงตามหุ้นพลังงานโดยรวมด้วย
บริษัท ไออาร์พีซี (IRPC) รายงานความคืบหน้าในการร่วมลงทุนในบริษัท อูเบะ เคมิคอลส์ (เอเชีย) หรือ UCHA ว่า บริษัทได้เป็นผู้ถือหุ้นสัดส่วน 25% สมบูรณ์แล้ว ภายหลังได้ชำระค่าหุ้นเพิ่มทุนและหุ้นเดิม รวมประมาณ 5,300 ล้านบาท ให้แก่ UCHA และ UBE Industries, Ltd. และได้รับโอนกรรมสิทธิ์หุ้นจำนวนรวมทั้งสิ้น 268,481,257 หุ้น และจดทะเบียนกับกระทรวงพาณิชย์เรียบร้อยแล้ว